KIRJALLINEN KYSYMYS E-3417/01

esittäjä(t): Alexandros Alavanos (GUE/NGL) komissiolle

(21. joulukuuta 2001)

Aihe: Myynti alle kustannusten

Lailla 2941/12. syyskuuta 2001 Kreikan parlamentti on kieltänyt 1. tammikuuta 2001 alkaen tuotteiden myymisen laskutushintaa alemmalla hinnalla muutamia poikkeuksia lukuunottamatta. Tämä laki on säädetty kaupan ja tuotannon alan kollektiivisten edustuselinten kuulemisen jälkeen ja sen ovat hyväksyneet poikkeuksetta kaikki Kreikan parlamentin puolueet. Kustannukset alittavaan hintaan tapahtuvan myynnin kieltävä lainsäädäntö on ollut voimassa jo vuosien ajan sellaisissa jäsenvaltioissa kuten Ranska. Sen tavoitteena on suojella kuluttajia ja kilpailua epäeettisiltä käytännöiltä.

Kun otetaan huomioon komission ehdotus asetukseksi myynninedistämisestä sisämarkkinoilla,(1) 2. lokakuuta 2001 jossa sallitaan myyminen alle kustannusten, aikooko komissio tutkia, voidaanko tällaisia kaupan käytäntöjä pitää epäeettisinä, kun kuluttajille syöteiksi tehtävät tarjoukset johtavat lopulta jatkuvaan keskittymiseen ja monopolitilanteisiin? Kun jäsenvaltiot ovat saattaneet voimaan yleisesti hyväksyttyjä, kustannukset alittavaan hintaan tapahtuvan myynnin kieltäviä säännöksiä suojautuakseen monopolitilanteilta, miksi komissio ei sovella toissijaisuusperiaatetta?

(1) KOM(2001) 546 lopullinen.

Frederik Bolkesteinin komission puolesta antama vastaus

(26. helmikuuta 2002)

Komissio kiittää arvoisaa parlamentin jäsentä ajankohtaisista tiedoista, jotka liittyvät Kreikan lainsäädäntöön, joka koskee kustannuksia alhaisemmalla hinnalla tapahtuvaa myyntiä. Komissio oli tietoinen uudesta myyntiä alihintaan koskevasta kiellosta, joka tuli voimaan Kreikassa 1. lokakuuta 2001.

Arvoisa parlamentin jäsen viittaa myynninedistämistä sisämarkkinoilla koskevaan komission asetusehdotukseen(1), jossa ehdotetaan kustannuksia alhaisemmalla hinnalla tapahtuvaa myyntiä koskevien yleisten kieltojen poistamista ja niiden korvaamista tiukoilla tiedotusvaatimuksilla.

Komissio myöntää, että kustannuksia alhaisemmalla hinnalla tapahtuvaa myyntiä voidaan tietyissä olosuhteissa käyttää estämään markkinoille pääsyä tai nopeuttamaan markkinoilta poistumista. Tällainen saalistushinnoittelu on kielletty kilpailulainsäädännön nojalla kaikissa jäsenvaltioissa. Myyntikampanjointi alihintaan voi kuitenkin edistää myös kilpailua. Uusille markkinoille pyrkivät tuotteiden ja palvelujen tarjoajat, joiden tuotemerkki ei ole kyseisillä markkinoilla tunnettu, käyttävät väliaikaisesti tappiota tuottavia kampanjoita saadakseen jalansijan näillä markkinoilla. Samoin nykyisten tuotteiden ja palvelujen kanssa kilpailevien innovatiivisten tuotteiden ja palvelujen tarjoajien on usein turvauduttava tappiota tuottaviin myyntikampanjoihin saadakseen asiakkaat kokeilemaan uusia, parempia tuotteita ja palveluja.

Tästä syytä komissio katsoo, että kyseiset kiellot olisi poistettava mutta alistettava tiukoille tiedotusta ja avoimuutta koskeville vaatimuksille. Se haluaa varmistaa, että tappiota tuottavia kampanjoita voidaan edelleen käyttää kilpailua edistämään pyrittäessä nykyisille ulkomaan markkinoille tai luotaessa markkinoita uusille tuotteille ja palveluille. Komissio on siksi ehdottanut, että myynti kustannuksia alhaisempaa hintaan olisi sallittava mutta siihen olisi kohdistettava tiukat tiedotusta ja avoimuutta koskevat vaatimukset, jotka helpottavat kilpailulainsäädännön tehokkaampaa soveltamista tällä alalla.

Arvoisa parlamentin jäsen tiedustelee, miksi komissio haluaa yhdenmukaistaa alaa sen sijaan, että sovellettaisiin toissijaisuusperiaatetta. Komissio haluaa korostaa, että ennen kyseisen asetusehdotuksen antamista komissio keskusteli näistä kysymyksistä ja muista myynninedistämistä koskevista sääntelytoimista kaupallisen viestinnän asiantuntijaryhmän kanssa, joka koostuu jäsenvaltioiden nimittämistä asiantuntijoista. Kyseinen asiantuntijaryhmä julkaisi mielipiteensä, jonka mukaan tämän alan kansallisten lakien väliset erot aiheuttaisivat esteitä sisämarkkinoille. Komission käsitys on, että erot alennusten määrää rajoittavissa kansallisissa laeissa estävät yrityksiä ryhtymästä rajatylittäviin myynninedistämiskampanjoihin ja heikentävät lisäksi euron käyttöönoton myötä parantunutta hintojen vertailtavuutta eri maissa.

Tämä heikentää kuluttajien luottamusta rajatylittävään kauppaan, mikä puolestaan estää sisämarkkinoita antamasta täyden hyödyn sekä yrityksille että kuluttajille. Komissio katsoo näistä syistä, että on perusteltua ehdottaa yhdenmukaistamista, jotta voidaan toteuttaa sisämarkkinat myös myynninedistämisen alalla.

(1) KOM(2001) 546 lopullinen.